Die pad na my hart loop deur my ore - Solidariteit GildesSolidariteit Gildes Die pad na my hart loop deur my ore - Solidariteit Gildes
Tuis / Gilde Artikels / Die pad na my hart loop deur my ore
Jou werk is net soos 'n romantiese verhouding of jy nou daarvan hou of nie. Jou medewerkers en kliënte sien jou die tye wat jy jou beste voetjie voorsit terwyl jy 'n voorlegging doen en op jou slegste wanneer jy elke haar na 'n 60-uurwerksweek uit jou kop wil pluk. Jy het ewige trou aan jou werkgewer beloof die dag toe jy jou pos aanvaar het en, net soos 'n huwelik, kos dit bloedsweet en die spreekwoordelike sewe sakke sout om besigheidsverhoudings oor tyd te laat blom.
"Liefdesadvies" kan ook by die kantoor toegepas word. Nou nie daardie "knyp die kat in die donker"-tipe nie, maar dieselfde waaroor Gary Chapman in sy boek The Five Love Languages skryf. In dié "bybel" van verhoudings, beskryf Chapman in besonderhede hoe mense verkies om op verskillende maniere liefde te wys en te ontvang. Die uitgangspunt is dat daar nie 'n "een-grootte-pas-alle"-benadering is om ander te wys dat jy omgee nie en dit is ook waardevolle raad wanneer jy nuwe kliënte wil werf, kliënteverhoudinge wil versterk of jou kollegas gelukkig wil hou.
Die probleem is dat die wyse waarop jy jou waardering wys nie noodwendig die manier is waarop jou kollega of kliënt daarvan hou om dit te ontvang nie. Die volgende keer wanneer jy jou kollega bestorm om haar met 'n drukkie te vertroos en jy die kyk-van-die-dood kry, moenie aanstoot neem nie. Haar liefdestaal is waarskynlik geskenke en nie fisieke aanraking nie. My voorkeurtaal is woorde van bevestiging en fisieke aanraking, die eerste is natuurlik 'n maklike een vir my kollegas. Die tweede? Wel, dit mag moontlike regsimplikasies hê …
As 'n persoon wat nie deur getalle of statistiek gedryf word nie, oordeel ek my sukses deur of mense positief op die werk wat ek doen, reageer. Ek vra nie vir 'n feestelike gala met ballonne en 'n springmieliemasjien nie. Net 'n vinnige "wel gedaan" as jy by my lessenaar verbyloop of 'n gelukwensing per e-pos sal ook deug. Maar sommige mense is nie die natuurlike bevestigende tipe nie. Ek het 'n briljante, maar introverte werkgewer gehad wat gesukkel het om sy waardering teenoor sy werknemers in woorde uit te druk. Vir maande het ek gedink hy verpes my en gevoel ek was nie my salaris werd nie. Spesiale verjaarsdaggeskenke, aansporingsbonusse en so meer het my laat besef dat hy dit op ander maniere probeer wys.
Deur in die nie-verbale tale wat jou kollegas praat te kommunikeer, kan jy jou sorg teenoor hulle op die manier wys wat hulle die meeste sal waardeer. Hierdie is 'n raamwerk van hoe elkeen by die werksplek toegepas kan word.
Woorde van bevestiging
Onthou om jou kollega met sy suksesvolle projek geluk te wens en komplimenteer hom of haar na 'n goeie aanbieding, dit wys dat jy oplet en omgee.
Wanneer 'n kollega 'n stresvolle week het, bied aan om vir 'n vergadering in te staan of haar telefoon vir 'n middag na jou toe deur te skakel.
Bederf jou kollega met 'n klein geskenkie om te wys dat jy hom of haar waardeer. Of dit nou 'n toebroodjie, tydskrif, of oulike potlood is, dit hoef nie jou bankrekening te breek nie, dit is die gebaar wat tel.
Vir sommige mense is 'n e-pos elke dan en wan net nie goed genoeg nie. Drink saam koffie, gaan vir middagete of maak 'n vinnige draai in haar kantoor op 'n gereelde basis.
Dooievishanddruk of doodsgreep? Beide kan jou kollegas in 'n ongemaklike posisie plaas asook 'n swak begin vir 'n besigheidsontmoeting wees. Dit is ook 'n faktor wanneer sake in die buiteland gedoen word aangesien sommige kulture jou met 'n buiging, soen, of handdruk groet. Jou fisieke aanraking kan 'n kollega of kliënt maklik ongemaklik laat voel, so maak doodseker dat jou gebaar nie aanstoot gee of aandui dat jy koud en onwillig is om besigheid te doen nie. 'n High-five, fist-bump en klop op die skouer kan nie sommer deur jou kollegas verkeerd vertolk word nie.
Wanneer ons waardevol voel, kan ons optimaal presteer. Om geliefd te voel en ondersteuning in jou werkplek te ontvang, verhoog ons geestelike en emosionele welstand wat tot beter werkverrigting lei. Wanneer ons ons persoonlike prestasie optimaliseer, vind ons die tyd en vermoë om na ons kollegas uit te reik en hulle te ondersteun. Sodra kollegas in solidariteit begin saamwerk, sal hulle die vrugte van hulle gedeelde arbeid pluk.